FI Euroopan unionin virallinen lehti C 369/1

KERTOMUS

ARTEMIS-yhteisyrityksen tilinpäätöksestä varainhoitovuodelta 2012 sekä yhteisyrityksen vastaukset

2013/C 369/01

SISÄLLYS

Kohta Sivu Johdanto… 1–5 2 Tarkastuslausuman perustana olevat tiedot… 6 2 Tarkastuslausuma… 7–18 2 Lausunto tilien luotettavuudesta… 12 3 Perustelut varauman sisältävälle lausunnolle tilien perustana olevien toimien laillisuudesta ja asianmukaisuudesta… 13–16 3 Varauman sisältävä lausunto tilien perustana olevien toimien laillisuudesta ja asianmukaisuudesta… 17 4 Huomautukset budjetti- ja varainhallinnosta… 19–23 4 Talousarvion toteuttaminen… 19–22 4 Ehdotuspyynnöt… 23 4 Huomautukset yhteisyrityksen valvontajärjestelmiin sisältyvistä keskeisistä kontrolleista… 24 4 Muut kysymykset… 25–31 4 Sisäisen tarkastuksen toiminto ja komission sisäisen tarkastuksen osasto… 25–26 4 Seuranta ja raportointi tutkimustuloksista… 27-29 5 Vuotuinen toimintakertomus… 30 5 Aiemmin esitettyjen huomautusten seuranta… 31 5

JOHDANTO

1. ARTEMIS-yhteisyritys perustettiin Brysseliin joulukuussa 2007 (1) kymmeneksi vuodeksi.

2. Yhteisyrityksen päätavoitteena on määritellä ja toteuttaa tutkimusohjelma sulautettujen tietotekniikkajärjestelmien avainteknologioiden kehittämiseksi eri sovellusaloilla Euroopan kilpailukyvyn ja kestävän kehityksen lujittamiseksi sekä mahdollistaa uusien markkinoiden ja yhteiskunnallisten sovellusten syntyminen (2).

3. ARTEMIS-yhteisyrityksen perustajaosakkaita ovat Euroopan unioni, jota edustaa komissio, sekä tietyt jäsenvaltiot (Alankomaat, Belgia, Espanja, Irlanti, Italia, Itävalta, Kreikka, Portugali, Ranska, Romania, Ruotsi, Saksa, Slovenia, Suomi, Tanska, Unkari, Viro ja Yhdistynyt kuningaskunta) ja ARTEMISIA-järjestö, joka edustaa sulautettujen tietotekniikkajärjestelmien alalla Euroopassa toimivia yhtiöitä ja muita tutkimusorganisaatioita. Vuonna 2009 myös Kyproksesta, Latviasta, Norjasta ja Tšekistä tuli yhteisyrityksen osakkaita.

4. EU rahoittaa ARTEMIS-yhteisyrityksen juoksevia kuluja ja tutkimustoimintaa tutkimuksen seitsemännen puiteohjelman (3) talousarviosta enintään 420 miljoonalla eurolla. ARTEMISIA-järjestö osallistuu juoksevien kulujen rahoitukseen enintään 30 miljoonalla eurolla. ARTEMIS-osakasvaltioiden on osallistuttava juoksevien kulujen kattamiseen luontaissuorituksin (helpottamalla hankkeiden toteuttamista) ja suorittamalla rahoitusosuuksia, joiden kokonaismäärä on EU:n rahoitusosuuteen nähden vähintään 1,8-kertainen. Luontaissuorituksia vaaditaan myös hankkeisiin osallistuvilta tutkimusorganisaatioilta.

5. Yhteisyritys aloitti itsenäisen toimintansa 26. lokakuuta 2009.

TARKASTUSLAUSUMAN PERUSTANA OLEVAT TIEDOT

6. Tilintarkastustuomioistuimen valitsema tarkastuksen lähestymistapa käsittää analyyttiset tarkastustoimenpiteet, tapahtumien testaamisen yhteisyrityksen tasolla ja valvontajärjestelmien keskeisten kontrollien arvioinnin. Tämän lisäksi hyödynnetään muiden tarkastajien työhön perustuvaa evidenssiä (kun relevanttia evidenssiä on saatavilla) ja analysoidaan toimivan johdon vahvistusilmoitukset.

TARKASTUSLAUSUMA

7. Tilintarkastustuomioistuin on tarkastanut Euroopan unionin toiminnasta tehdyn sopimuksen (SEUT) 287 artiklan mukaisesti a) yhteisyrityksen tilinpäätöksen, joka sisältää ”tilinpäätöslaskelmat” (4) ja ”selvityksen talousarvion toteuttamisesta” (5)31. joulukuuta 2012 päättyneeltä varainhoitovuodelta, ja b) tilien perustana olevien toimien laillisuuden ja asianmukaisuuden.

Toimivan johdon velvollisuus

8. Toimiva johto vastaa komission asetuksen (EY, Euratom) N:o 2343/2002 (6) 33 ja 43 artiklan mukaisesti yhteisyrityksen tilinpäätöksen laatimisesta ja sen oikein esittämisestä sekä tilien perustana olevien toimien laillisuudesta ja asianmukaisuudesta. a) Yhteisyrityksen tilinpäätöksen laatimista koskeviin toimivan johdon velvollisuuksiin kuuluu suunnitella, ottaa käyttöön ja ylläpitää sisäisen valvonnan järjestelmä, jonka pohjalta on mahdollista laatia ja esittää oikein tilinpäätös, jossa ei ole petoksesta tai virheestä johtuvaa olennaista virheellisyyttä, valita asianmukaiset tilinpäätöksen laatimisperiaatteet ja soveltaa niitä komission tilinpitäjän vahvistamien kirjanpitosääntöjen mukaisesti (7) sekä laatia kirjanpidolliset arviot, jotka ovat kyseisissä olosuhteissa kohtuulliset. Johtaja vahvistaa yhteisyrityksen tilinpäätöksen sen jälkeen, kun yhteisyrityksen tilinpitäjä on laatinut tilinpäätöksen kaiken käytettävissä olevan tiedon pohjalta ja liittänyt tilinpäätökseen laatimansa ilmoituksen, jossa hän toteaa muun muassa saaneensa kohtuullisen varmuuden siitä, että tilinpäätös antaa kaikilta olennaisilta osiltaan oikean ja riittävän kuvan yhteisyrityksen taloudellisesta asemasta. b) Tilien perustana olevien toimien laillisuutta ja asianmukaisuutta sekä varainhoidon moitteettomuuden periaatteen noudattamista koskeviin toimivan johdon velvollisuuksiin kuuluu suunnitella, ottaa käyttöön ja ylläpitää tehokas ja vaikuttava sisäisen valvonnan järjestelmä, joka sisältää riittävän valvonnan ja tarkoituksenmukaiset toimenpiteet sääntöjenvastaisuuksien ja petosten estämiseksi sekä oikeudelliset toimet, joiden avulla tarvittaessa peritään takaisin perusteettomasti maksetut tai käytetyt varat.

Tarkastajan velvollisuus

9. Tilintarkastustuomioistuimen vastuulla on antaa tarkastuksensa perusteella tarkastuslausuma Euroopan parlamentille ja neuvostolle (8) tilinpäätöksen luotettavuudesta sekä tilien perustana olevien toimien laillisuudesta ja asianmukaisuudesta. Tilintarkastustuomioistuin toimittaa tarkastuksensa kansainvälisten tilinpäätösstandardien ja eettisten ohjeiden (IFAC) sekä ylimpien tarkastuselinten kansainvälisten standardien (INTOSAI) mukaisesti. Kyseisissä standardeissa edellytetään, että tilintarkastustuomioistuin suunnittelee ja toimittaa tarkastuksen siten, että sen avulla saadaan kohtuullinen varmuus siitä, onko yhteisyrityksen tilinpäätöksessä olennaisia virheellisyyksiä ja ovatko tilien perustana olevat toimet lailliset ja asianmukaiset.

10. Tarkastuksessa suoritetaan toimenpiteitä, joiden avulla hankitaan tarkastusevidenssiä tilinpäätökseen sisältyvistä luvuista ja siinä esitettävistä muista tiedoista sekä tilien perustana olevien toimien laillisuudesta ja asianmukaisuudesta. Toimenpiteiden valinta perustuu tarkastajan harkintaan ja arvioon siitä, kuinka suuri on riski, että tilinpäätökseen sisältyy petoksista tai virheistä johtuvia olennaisia virheellisyyksiä tai että tilien perustana olevien toimien kohdalla on jätetty olennaisella tavalla noudattamatta Euroopan unionin lainsäädännön vaatimuksia. Näitä riskejä arvioidessaan tarkastaja arvioi sisäisiä kontrolleja, jotka ovat relevantteja tilinpäätöksen laatimisen ja sen oikein esittämisen kannalta, sekä valvontajärjestelmiä, joiden avulla on tarkoitus varmistaa tilien perustana olevien toimien laillisuus ja asianmukaisuus. Tämän pohjalta tarkastaja suunnittelee olosuhteisiin nähden asianmukaiset tarkastustoimenpiteet. Tarkastukseen kuuluu myös sovellettujen tilinpäätösperiaatteiden asianmukaisuuden ja esitettyjen kirjanpidollisten arvioiden kohtuullisuuden sekä tilinpäätöksen yleisen esittämistavan arvioiminen.

11. Tilintarkastustuomioistuin katsoo, että se on saanut tarpeellisen määrän tarkoitukseen soveltuvaa tarkastusevidenssiä tarkastuslausumansa perustaksi.

Lausunto tilien luotettavuudesta

12. Tilintarkastustuomioistuin katsoo, että yhteisyrityksen taloudellinen asema 31. päivänä joulukuuta 2012 sekä sen toimien tulokset ja rahavirrat mainittuna päivänä päättyneeltä varainhoitovuodelta on esitetty tilinpäätöksessä kaikilta olennaisilta osiltaan oikein yhteisyrityksen varainhoitoa koskevien sääntöjen ja komission tilinpitäjän vahvistamien kirjanpitosääntöjen mukaisesti.

Perustelut varauman sisältävälle lausunnolle tilien perustana olevien toimien laillisuudesta ja asianmukaisuudesta

13. Hallintoneuvosto hyväksyi 25. marraskuuta 2010 tekemällään päätöksellä yhteisyrityksen jälkitarkastusstrategian (9). Kyseessä on keskeinen väline (10), jonka avulla arvioidaan tilien perustana olevien toimien laillisuutta ja asianmukaisuutta. Vuonna 2012 suoritetut maksut, joiden perusteena olevista kuluista osakasvaltioiden kansalliset rahoitusviranomaiset olivat antaneet hyväksymistä koskevan todistuksen, olivat määrältään 7,3 miljoonaa euroa. Näiden maksujen osuus kaikista toimintaan liittyvistä maksuista oli 43 prosenttia.

14. Hankekuluista tehtyjen ilmoitusten tarkastaminen on annettu kansallisten rahoitusviranomaisten tehtäväksi. Kansallisten rahoitusviranomaisten kanssa tehdyissä hallinnollisissa sopimuksissa ei määrätä jälkitarkastuksiin liittyvistä käytännön järjestelyistä.

15. ARTEMIS-yhteisyrityksen kansallisilta rahoitusviranomaisilta saamat tarkastuskertomukset kattoivat noin 45 prosenttia päätökseen saatettujen hankkeiden kuluista. Yhteisyritys ei kuitenkaan arvioinut näiden tarkastusten laatua. Yhteisyritys ei myöskään ollut saanut huhtikuun 2013 loppuun mennessä tietoa kaikkien kansallisten rahoitusviranomaisten tarkastusstrategioista (11). Täten se ei pystynyt arvioimaan, saatiinko jälkitarkastusten perusteella riittävä varmuus tilien perustana olevien toimien laillisuudesta ja asianmukaisuudesta (12).

16. Tilintarkastustuomioistuin ei voi yhteisyrityksen jälkitarkastusstrategian täytäntöönpanosta saatavilla olevien tietojen perusteella päätellä, toimiiko tämä keskeinen kontrolliväline vaikuttavalla tavalla.

Varauman sisältävä lausunto tilien perustana olevien toimien laillisuudesta ja asianmukaisuudesta

17. Tilintarkastustuomioistuin katsoo, että varauman sisältävän lausunnon antamista perustelevissa kohdissa 13–16 esitettyjen seikkojen mahdollisia vaikutuksia lukuun ottamatta 31. päivänä joulukuuta 2012 päättyneeltä vuodelta annetun tilinpäätöksen perustana olevat toimet ovat kaikilta olennaisilta osiltaan lailliset ja asianmukaiset.

18. Jäljempänä esitettävät huomautukset eivät aseta tilintarkastustuomioistuimen lausuntoja kyseenalaiseksi.

HUOMAUTUKSET BUDJETTI- JA VARAINHALLINNOSTA

Talousarvion toteuttaminen

19. Yhteisyrityksen julkaisemassa vuoden 2012 talousarviossa ei esitetty jaksotettuja maksumäärärahoja toimintamenojen osalta. Tämä on vastoin yhteisyrityksen varainhoitoa koskevia sääntöjä (13).

20. Yhteisyrityksen vuoden 2012 talousarvioon sisältyy operatiivisia maksusitoumusmäärärahoja 55,1 miljoonaa euroa. Vuoden lopussa hallintoneuvosto päätti vähentää operatiiviset määrärahat 39,5 miljoonaan euroon, mutta se ei noudattanut yhteisyrityksen varainhoitoa koskevien sääntöjen 28 artiklassa vahvistettua menettelyä (14).

21. Käyttöasteet olivat (A) operatiivisten maksusitoumusmäärärahojen (operatiivisten määrärahojen vähennyksen jälkeen), (B) operatiivisten maksumäärärahojen ja (C) hallintomenoihin tarkoitettujen maksumäärärahojen osalta seuraavat: Operatiiviset maksusitoumusmäärärahat Operatiiviset maksumäärärahat Hallintomenoihin tarkoitetut maksumäärärahat 100 % 62 % 76 %

22. Ohjelmajohtajan arviot talousarvion toteuttamisesta vuoden 2012 lopussa ja ehdotuspyyntöihin liittyvät tosiasialliset maksut olivat seuraavat: Vuotuiset ehdotuspyynnöt 2008 2009 2010 2011 2012 Yhteisyrityksen arvio talousarvion toteuttamisesta vuoden 2012 lopussa 100 % 82,5 % 49,6 % 14,6 % Ei tietoa Tosiasialliset maksut vuoden 2012 lopussa 69 % 46 % 25 % 3 % Ei tietoa Edellä mainitut luvut osoittavat, että talousarvion toteuttamisaste oli alhainen. Tämä johtuu lähinnä siitä, että hankkeiden päättämiseen liittyvä varainhoitoprosessi on monimutkainen.

Ehdotuspyynnöt

23. ARTEMIS-yhteisyrityksen perustamista koskevan neuvoston asetuksen mukaisesti toimintamenoihin tarkoitettujen määrärahojen enimmäismäärä on 410 miljoonaa euroa. Tosiasiallinen toteutus ja ehdotuspyyntöjen ennakoitu arvo ovat yhteensä 206 miljoonaa euroa (15) eli ainoastaan 50,2 prosenttia koko talousarviosta.

HUOMAUTUKSET YHTEISYRITYKSEN VALVONTAJÄRJESTELMIIN SISÄLTYVISTÄ KESKEISISTÄ KONTROLLEISTA

24. Yhteisyritys tehosti vuonna 2012 vaikuttavien varainhoidon, kirjanpidon ja hallinnon valvontamenettelyjen kehittämistä ja täytäntöönpanoa. Kuten tilintarkastustuomioistuimen vuotta 2011 koskevassa kertomuksessa todettiin, erityisesti sisäisen valvonnan standardien (16) ja kuluilmoitusten tarkastuksen (17) osalta tehostamista on kuitenkin jatkettava.

MUUT KYSYMYKSET

Sisäisen tarkastuksen toiminto ja komission sisäisen tarkastuksen osasto

25. ARTEMIS-yhteisyrityksen perustamista koskevan asetuksen 6 artiklan 2 kohdassa säädetään, että yhteisyrityksellä on oltava sisäiset tarkastusvalmiudet. Tätä sisäisen valvonnan järjestelmien tärkeää osa-aluetta ei ollut kuitenkaan vielä perustettu vuoden 2012 loppuun mennessä.

26. Hallintoneuvosto hyväksyi komission sisäisen tarkastuksen osaston toimenkuvauksen 25. marraskuuta 2010. Yhteisyrityksen varainhoitoa koskevia sääntöjä ei kuitenkaan ole vielä muutettu siten, että niihin olisi sisällytetty puiteasetuksen säännökset, jotka koskevat komission sisäisen tarkastajan toimivaltuuksia.

Seuranta ja raportointi tutkimustuloksista

27. Seitsemännessä puiteohjelmassa otetaan käyttöön seuranta- ja raportointijärjestelmä, joka kattaa tutkimustulosten suojan, levityksen ja siirron.

28. Yhteisyritys on sisällyttänyt edunsaajien kanssa tehtyihin avustussopimuksiin määräyksiä, jotka sääntelevät teollis- ja tekijänoikeuksia ja tutkimustulosten levittämistä. Yhteisyritys seuraa määräysten täytäntöönpanoa rahoitettujen hankkeiden eri vaiheissa.

29. Seurantatulosten raportointitapaa on kuitenkin edelleen tarvetta kehittää, jotta päätöksen N:o 1982/2006/EY 7 artiklan (18) ja asetuksen (EY) N:o 1906/2006 27 artiklan (19) säännökset toteutuvat kaikilta osin.

Vuotuinen toimintakertomus

30. Toimitusjohtaja esitti vuotta 2012 koskevaan toimintakertomukseen sisältyvässä vahvistuslausumassaan varauman jälkitarkastusstrategiasta. Varaumassa ei kuitenkaan esitetä riittäviä tietoja jälkitarkastusstrategian täytäntöönpanosta. Suurimpana huolenaiheena on se, että yhteisyritys ei ole analysoinut kansallisten rahoitusviranomaisten tarkastusstrategioita eikä niiden toimittamia tarkastuskertomuksia (ks. kohdat 13–17).

Aiemmin esitettyjen huomautusten seuranta

31. Yhteisyritys edistyi vuonna 2012 turvallisuusperiaatteiden vakiinnuttamisessa. Palautumissuunnitelman (20) loppuunsaattaminen vaatii vielä lisätyötä.

Tilintarkastustuomioistuimen IV jaosto on tilintarkastustuomioistuimen jäsenen Louis GALEAN johdolla hyväksynyt tämän kertomuksen Luxemburgissa 22. lokakuuta 2013 pitämässään kokouksessa. Tilintarkastustuomioistuimen puolesta Vítor Manuel da SILVA CALDEIRA presidentti

(1) Neuvoston asetus (EY) N:o 74/2008, annettu 20 päivänä joulukuuta 2007, ARTEMIS-yhteisyrityksen perustamisesta sulautettuja tietotekniikkajärjestelmiä koskevan yhteisen teknologia-aloitteen toteuttamiseksi (EUVL L 30, 4.2.2008, s. 52).

(2) Liitteessä esitetään tiedotustarkoituksessa yhteenveto yhteisyrityksen vastuualueista ja toiminnoista.

(3) Seitsemäs tutkimuksen puiteohjelma hyväksyttiin Euroopan parlamentin ja neuvoston päätöksellä N:o 1982/2006/EY (EUVL L 412, 30.12.2006, s. 1). Puiteohjelma kokoaa yhteen kaikki tutkimukseen liittyvät EU-aloitteet ja sillä on olennainen merkitys kasvun, kilpailukyvyn ja työllisyyden tavoitteiden saavuttamisessa. Ohjelma on myös eurooppalaisen tutkimusalueen keskeinen tekijä.

(4) Sisältävät taseen, tuloslaskelman, rahavirtalaskelman, nettovarallisuuden muutoksia koskevan laskelman sekä yhteenvedon keskeisistä tilinpäätöksen laatimisperiaatteista ja muut liitetiedot.

(5) Selvitys talousarvion toteuttamisesta sisältää yhteenvedon budjettiperiaatteista ja muut liitetiedot.

(6) EYVL L 357, 31.12.2002, s. 72.

(7) Komission tilinpitäjän vahvistamat kirjanpitosäännöt perustuvat kansainvälisen tilintarkastajaliiton (International Federation of Accountants, IFAC) antamiin kansainvälisiin julkisen sektorin tilinpäätösstandardeihin (International Public Sector Accounting Standards, IPSAS) tai, silloin kun se on relevanttia, kansainvälisen tilinpäätösstandardeja käsittelevän elimen (International Accounting Standards Board, IASB) antamiin kansainvälisiin IAS/IFRS-tilinpäätösstandardeihin (International Accounting Standards/International Financial Reporting Standards).

(8) Neuvoston asetus (EY, Euratom) N:o 1605/2002 (EYVL L 248, 16.9.2002, s. 1), 185 artiklan 2 kohta.

(9) Euroopan komission ja yhteisyrityksen yleisessä rahoitussopimuksessa määrätään, että yhteisyrityksen toimivaltaisen neuvoston on vahvistettava jälkitarkastusstrategia, jotta tilien perustana olevien toimien laillisuudesta ja asianmukaisuudesta saadaan kohtuullinen varmuus. Jälkitarkastusstrategia perustuu menettelyjen ja tapahtumista poimitun otoksen tarkastamiseen. Tarkastus koskee kaikkia tai otokseen poimittuja edunsaajia. Tarkastuksessa on otettava asianmukaisesti huomioon asianomaiset riskit.

(10) Asetuksen (EY) N:o 74/2008 12 artiklan mukaan ARTEMIS-yhteisyrityksen ”on varmistettava, että osakkaiden taloudelliset edut suojataan asianmukaisesti suorittamalla tai mahdollistamalla tarvittavat sisäiset ja ulkopuoliset tarkastukset”. Lisäksi artiklassa säädetään, että ”ARTEMIS-yhteisyritys tekee paikan päällä selvityksiä ja tilintarkastuksia ARTEMIS-yhteisyrityksen julkisen rahoituksen saajien keskuudessa. Tällaiset selvitykset ja tarkastukset tekee joko ARTEMIS-yhteisyritys suoraan tai jokin ARTEMIS-osakasvaltio sen puolesta. ARTEMIS-osakasvaltiot voivat suorittaa tarpeellisina pitämiään muita tarkastuksia ja tilintarkastuksia kansallisen rahoituksen saajien keskuudessa, ja niiden on tiedotettava tuloksista ARTEMIS-yhteisyritykselle.”

(11) Toistaiseksi saatu aineisto ei suurimmassa osassa tapauksia ole riittävää, joten yhteisyritys ei voi sen perusteella arvioida kyseisiä strategioita ja niiden täytäntöönpanoa, sillä tarkastusjärjestelyistä ei ole tarkkoja tietoja (tarkastusjärjestelyjä ovat mm. tarkastuksen lähestymistapa ja metodologia, otoksen koko ja kansallisten rahoitusviranomaisten suorittaman rahoitusvalvonnan tyyppi).

(12) ARTEMIS-yhteisyrityksen hallintoneuvoston hyväksymän jälkitarkastusstrategian mukaisesti yhteisyrityksen on arvioitava vähintään kerran vuodessa, saadaanko ARTEMIS-osakasvaltioiden toimittamien tietojen perusteella riittävä varmuus suoritettujen tapahtumien asianmukaisuudesta ja laillisuudesta.

(13) ARTEMIS-yhteisyrityksen varainhoitoa koskevien sääntöjen 8.1 artiklassa todetaan, että talousarviossa on oltava sekä jaksottamattomia että jaksotettuja määrärahoja. Jaksotetuilla määrärahoilla tarkoitetaan maksusitoumusmäärärahoja ja maksumäärärahoja.

(14) Varainhoitoa koskevien sääntöjen 28 artiklassa todetaan, että kaikista vuotuiseen talousarvioesitykseen ja henkilöstötaulukkoon tehdyistä muutoksista on laadittava vuotuinen lisätalousarvioesitys, joka hyväksytään samalla menettelyllä kuin alkuperäinen talousarvio perussäännön määräysten ja 27 artiklan mukaisesti.

(15) ARTEMIS-yhteisyrityksen 15. toukokuuta 2013 tekemä arvio.

(16) Hallintoneuvosto hyväksyi 22. syyskuuta 2010 yhteisyrityksen sisäisen valvonnan kehyksen, joka koostuu 16:sta sisäisen valvonnan standardista. Vaikka edistyminen on ollut merkittävää, tiettyjä standardeja ei ole vielä pantu kaikilta osin täytäntöön.

(17) Kulujen tarkastuksen osalta luotetaan täysin kansallisten viranomaisten antamiin todistuksiin. Hankehenkilöstöä koskevia tarkastuksia lukuun ottamatta (pelkkä täytäntöönpanotoimiin liittyviä henkilöstökuluja mittaava indikaattori) yhteisyritys ei toimita muita varainhoitoa koskevia tarkastuksia.

(18) Euroopan yhteisön seitsemännestä tutkimuksen, teknologian kehittämisen ja demonstroinnin puiteohjelmasta (2007–2013) 18 päivänä joulukuuta 2006 tehdyn Euroopan parlamentin ja neuvoston päätöksen N:o 1982/2006/EY 7 artiklassa vaaditaan, että komissio seuraa jatkuvasti ja järjestelmällisesti seitsemännen puiteohjelman ja sen erityisohjelmien toteuttamista ja raportoi säännöllisesti tämän seurannan tuloksista ja levittää niitä.

(19) Säännöistä, jotka koskevat yritysten, tutkimuskeskusten ja korkeakoulujen osallistumista seitsemännen puiteohjelman toimiin sekä tutkimustulosten levittämistä, 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1906/2006 (EUVL L 391, 30.12.2006, s. 1) 27 artiklassa vaaditaan, että komissio seuraa epäsuorien toimien toteutusta käyttäen apuna määräaikaiskertomuksia toteutuksen edistymisestä. Komission on seurattava tulosaineiston käyttöä ja levittämistä koskevan suunnitelman täytäntöönpanoa. Komission on perustettava tietojärjestelmä, jonka avulla tätä seurantaa voidaan toteuttaa tehokkaasti ja johdonmukaisesti koko seitsemännessä puiteohjelmassa, ja ylläpidettävä sitä.

(20) a) rahoitusprosessit katastrofitilanteessa; b) tietokantojen varmistusmenettely, johon kuuluu säännöllinen ja tiheä varmuuskopiointi ja tietojen säilyttäminen myös muualla; c) alustava sopimus komission sovellusten käyttämisestä taloushallintojärjestelmien (ABAC, SAP) ja internetin yhteydessä.

LIITE ARTEMIS-yhteisyritys (Bryssel) Vastuualueet ja toiminnot Perussopimuksen mukainen unionin toimivalta (Euroopan unionin toiminnasta tehdyn sopimuksen 187 ja 188 artikla) Seitsemännestä puiteohjelmasta 18 päivänä joulukuuta 2006 tehdyssä Euroopan parlamentin ja neuvoston päätöksessä N:o 1982/2006/EY määrätään unionin osallistumisesta yhteisten teknologia-aloitteiden muodossa pitkällä aikavälillä toimivien julkisen ja yksityisen sektorin yhteistyökumppanuuksien perustamiseen. Kumppanuudet voitaisiin toteuttaa perussopimuksen 187 artiklassa tarkoitettuina yhteisyrityksinä. Neuvoston asetus (EY) N:o 74/2008, annettu 20 päivänä joulukuuta 2007, ARTEMIS-yhteisyrityksen perustamisesta sulautettuja tietotekniikkajärjestelmiä koskevan yhteisen teknologia-aloitteen toteuttamiseksi. Yhteisyrityksen toimivaltuudet (neuvoston asetus (EY) N:o 74/2008) Tavoitteet — Yhteisyritys myötävaikuttaa seitsemännen puiteohjelman täytäntöönpanoon määrittelemällä ja toteuttamalla strategisen Artemis-tutkimusohjelman huomattavia osia sulautettujen tietotekniikkajärjestelmien avainteknologioiden kehittämiseksi, luomalla kestävää julkisen ja yksityisen sektorin välistä kumppanuutta sekä lisäämällä ja kokoamalla yhteen julkisia ja yksityisiä investointeja sulautettujen järjestelmien alalla Euroopassa. — Yhteisyrityksen avulla pyritään resurssien ja rahoituksen tehokkaaseen koordinointiin ja synergioihin teollisuuden, puiteohjelman sekä kansallisten ja valtioiden välisten t&k-ohjelmien kesken, mikä osaltaan lujittaa Euroopan tulevaa kasvua, kilpailukykyä ja kestävää kehitystä. — Yhteisyritys pyrkii edistämään yhteistyötä kaikkien sidosryhmien, kuten teollisuuden, pk-yritykset mukaan lukien, kansallisten tai alueellisten viranomaisten sekä tiedelaitosten ja tutkimuskeskusten välillä, minkä avulla tutkimustyötä voitaisiin koota yhteen ja kohdentaa. — Yhteisyritys hyväksyy yhteisen tutkimusohjelman, joka seuraa tiiviisti ARTEMIS-teknologiayhteisön laatimien strategisten tutkimuslinjausten suosituksia. Tutkimusohjelmassa yksilöidään ja säännöllisesti ajantasaistetaan tutkimuksen painopistealueet sulautettujen tietotekniikkajärjestelmien avainteknologioiden kehittämiseksi ja käyttöön ottamiseksi eri sovellusaloilla Euroopan kilpailukyvyn lujittamiseksi sekä uusien markkinoiden ja yhteiskunnallisesti merkittävien sovellusten synnyn mahdollistamiseksi. — Yhteisyritys tukee t&k-toimia järjestämällä vuosittain avoimia ja kilpailuun perustuvia ehdotuspyyntöjä saadakseen parhaat Euroopan tutkimusideat ja valmiudet sulautettujen tietotekniikkajärjestelmien alalla. Yhteisyritykselle toimitetut ehdotukset arvioidaan teknisesti, ja valintaprosessi toteutetaan riippumattomien asiantuntijoiden avustuksella. Prosessin avulla varmistetaan, että yhteisyrityksen julkisen rahoituksen myöntämisessä noudatetaan tasavertaisen kohtelun, huippuosaamisen ja kilpailun periaatteita. Hallinto Yhteisyritystä johtaa hallintoneuvosto. Johtoryhmää vetää toimitusjohtaja. Teollisuutta (mukana myös pk-yritykset sekä tiedelaitokset ja tutkimuskeskukset) edustaa ARTEMISIA-järjestö. ARTEMISIA-järjestö antaa yhteisyrityksen käyttöön hallintoneuvoston puheenjohtajan ja teknisestä työohjelmasta vastaavan teollisuus- ja tutkimuskomitean jäsenet. Julkisella sektorilla (ARTEMIS-osakasvaltiot ja Euroopan komissio) on omat edustajansa hallintoneuvostossa ja varainhoidosta vastaavassa julkisten tahojen neuvostossa. Yhteisyrityksen resurssit vuonna 2012 Talousarvio Sitoumukset: 57 446 787 euroa Maksut (toiminta): 27 217 532 euroa Henkilöstö 31. joulukuuta 2012 Henkilöstötaulukossa on 15 tointa (8 väliaikaista ja 7 sopimussuhteista), joista on täytetty 13 tointa. Tehtävät jakautuvat seuraavasti: operatiiviset tehtävät 8, hallinnolliset tehtävät 5 ja sekalaiset tehtävät 0 tointa. Toiminta ja palvelut vuonna 2012 Ks. ARTEMIS-yhteisyrityksen toimintakertomus vuodelta 2012 (http://www.artemis-ju.eu/reference_documents) Lähde: ARTEMIS-yhteisyrityksen toimittamat tiedot.